
REPUBLIKA HRVATSKA


DUBROVAČKO - NERETVANSKA ŽUPANIJA


OPĆINA MLJET - BABINO POLJE

                          Općinski načelnik

KLASA:
081-01/26-01/02
URBROJ:
2117-03-26-1
Babino Polje, 
22.07.2026.


Na temelju članka 35.b. stavak 2. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članka  53. stavak 1. točka 30. i članka 55. stavak 1. Statuta Općine Mljet („Službeni glasnik Općine Mljet“ broj 2/21 i 5/21-ispr.), Općinski načelnik podnosi dana 22. srpnja 2026. godine Općinskom vijeću Općine Mljet slijedeće

I Z V J E Š Ć E

 o radu Općinskog načelnika za razdoblje 01. siječanj do 30. lipanj 2026. godine
(137/2026-PAO)
PRETHODNA NAPOMENA
1. Ovo Izvješće formalno obuhvaća razdoblje siječanj - lipanj 2026. godine, ali praktički obuhvaća i rad u razdoblju do dana njegovog podnošenja, budući pojedine aktivnosti nije moguće strogo smjestiti u zadane vremenske okvire.
2. Ovo Izvješće ne sadrži financijske pokazatelje  budući su oni sadržani u Polugodišnjem obračunu Proračuna Općine Mljet za razdoblje 01. siječnja do 30. lipnja 2026. godine koji akte Općinsko vijeće također usvaja na istoj sjednici kad i ovo Izvješće.
3. Ovo Izvješće također, a u pogledu aktivnosti koje su u toku, sadrži i načelne smjernice daljnjeg postupanja i rada.
PRORAČUN, PRORAČUNSKI AKTI I GODIŠNJI PLANOVI I PROGRAMI
1. Općina Mljet temeljila je svoje ukupno poslovanje u ovom izvještajnom razdoblju na Proračunu Općine Mljet za 2026. godinu s projekcijama Proračuna za 2027. i 2028. godinu, Odluci o izvršavanju Proračuna Mljet Općine Mljet za 2026. godinu i godišnjim planovima i programima za 2026. godinu koji su doneseni u zakonskom roku krajem 2025. godine i nisu mijenjani i nadopunjavani tokom ovog izvještajnog razdoblja.
2. Donesen je Godišnji obračun Proračuna Općine Mljet za razdoblje 01. siječnja do 31. prosinca 2025. godine (jednostavni i konsolidirani) koji je zajedno s propisanim obrascima dostavljen nadležnim organima i tijelima.
3. Redovito su ažurirane računovodstveno – knjigovodstvene evidencije  vezane uz  Registar općinske imovine, kao i uz Registar komunalne infrastrukture, uz otpis imovine kojom se je u međuvremenu raspolagalo u skladu sa zakonom i popis imovine koja je u međuvremenu stečena po bilo kojoj osnovi, iako na ovom području nije bilo većih i učestalijih promjena.
4. Postupalo se je u skladu s važećim zakonskim propisima i općim aktima  Općine Mljet u oblasti izvršavanja Proračuna, proračunskih akata i godišnjih planova i programa.
5. Postupalo se je u skladu s važećim zakonskim propisima u oblasti proračunskog nadzora, utvrđivanja i ispravljanja proračunskih nepravilnosti i fiskalne odgovornosti, na način da su prikupljani i analizirani relevantni podaci.
6. Radi naplate pojedinih općinskih prihoda, osim slanja opomena radilo se i na pripremi postupaka ovrha kod najokorjelijih neplatiša, ali su već i višekratnim slanjem opomena uprihodovana određena proračunska sredstva, odnosno naplaćena dospjela dugovanja.

NADZOR DRŽAVNOG UREDA ZA REVIZIJU
1. Dobiveno je Izvješće Državnog ureda za reviziju, Područni ured Dubrovnik, a vezano za financijsku reviziju 2024. godine obavljenu tokom ožujka i travnja 2025. godine kad je izvršen temeljit i detaljan nadzor poslovanja Općine Mljet u 2024. godini unutar svih aspekata, naročito kontrola izvršenje naloga i preporuka iz prethodnog nadzora obavljenog 2013. godine.

2. Po dobivanju Izvješća satavljen je Plan provedbe naloga i preporuka, koji je odobren od Državnog ureda za reviziju i po kojem će se postupati.

3. Izvješće je, sukladno Zakonu, prezentirano Općinskom vijeću Općine Mljet.

4. Poduzimane su intenzivne aktivnosti na izvršenju Plana provedbe naloga i preporuka te je od 32 naloga i preporuka izvršeno njih 28, dok se preostalih 4 treba izvršiti do 31. prosinca 2026. godine.
Preostale aktivnosti za rješavanje:
a) Po preporuci donijeti strategiju upravljanja i raspolaganja imovinom kojom je potrebno odrediti srednjoročne ciljeve te smjernice upravljanja i raspolaganja imovinom uvažavajući gospodarske i razvojne interese Općine;
b) Po nalogu dostaviti sve podatke o državnoj imovini u Središnji registar državne imovine prema elementima koji su određeni meritornim Pravilnikom;

c) Po nalogu poduzimati sve raspoložive mjere za potpunu i pravodobnu naplatu svih potraživanja u skladu s odredbama Zakona o proračunu i

d) Provesti definiranje stvarnih korisnika električne energije koja se isporučuje na ime Općine i provesti prenošenje obaveze na stvarne korisnike, a što će znatno utjecati na visinu predmetnog troška.
NORMATIVNO UREĐENJE
1. U pogledu normativnog uređenja i u ovom izvještajnom razdoblju pripremali su se, izrađivali i donosili, te objavljivali opći akti Općine Mljet radi usklađivanja sa zakonskim propisima i radi razrješenja uočenih stvarnih problema u primjeni, odnosno radi poboljšanja postojeće regulative, sve aktivnošću općinske uprave i općinskog načelnika, te održavanjem 3 (tri) radne i 1 (jedne) svečane sjednice Općinskog vijeća.
2. Bili su to akti u oblasti komunalnog uređenja u najširem smislu; oblasti proračuna, oblasti upravljanja i raspolaganja imovinom, oblasti prostorno-planske regulative; oblasti općinske uprave; oblasti javne nabave; oblasti uredskog poslovanja; oblasti civilne zaštite, te zaštite od požara; oblasti sudskih i upravnih postupaka u toku; oblasti rada i poslovanja komunalnih poduzeća; oblasti gospodarstva i poljoprivrede i u drugim oblastima iz zakonske nadležnosti.
3. Pregled izrađenih i donesenih akata u ovom izvještajnom razdoblju razvidan je iz izdanih brojeva Službenog glasnika Općine Mljet, kojih je u ovom izvještajnom razdoblju izrađeno 4 (četiri) broja i redovitih objava na web stranicama Općine Mljet, a po potrebi i na oglasnim pločama.
4. I dalje je potrebno redovito vršiti analizu svih važećih općih akata u pogledu njihovog usklađenja sa objektivnim okolnostima i željenim ciljevima i novodonesenim zakonskim propisima, te ih po potrebi izmijeniti i dopuniti, odnosno izvršiti analizu stvarnog stanja i novodonesenih propisa koji reguliraju oblasti iz nadležnosti lokalne samouprave, te po potrebi izraditi i donijeti nedostatne opće akte, odnosno izmijeniti i dopuniti postojeće.
NADZOR MINISTARSTVA PRAVOSUĐA, UPRAVE I DIGITALNE TRANZICIJE
1. Dobiven je Zapisnik Ministarstva pravosuđa, uprave i digitalne transformacije, a vezano za neposredni inspekcijski nadzor obavljen ui travnju 2025. godine kad je izvršen temeljit i detaljan nadzor poslovanja Općine Mljet unutar svih aspekata iz nadležnosti MPUDT. 
2. Po dobivanju Zapisnika pristupilo se izvršenju dobivenih naloga i preporuka.

3. Zapisnik je, sukladno Zakonu, prezentiran Općinskom vijeću Općine Mljet.

4. Svi dobiveni nalozi i preporuke su izvršeni i kontinuirano se postupa u skladu s njima.
OBLAST PROSTORNO-PLANSKE DOKUMENTACIJE
1. U postupku izmjene i dopune PPUO Mljet provedena je javna rasprava unutar koje je održano i javno izlaganje, te je izrađeno i Izvješće o provedenoj javnoj raspravi.
2. Prema sadašnjem formalnom i praktičnom stanju realno je očekivati provođenje preostalog postupka (pribavljanja mišljenja i suglasnosti na konačni prijedlog, usvajanje i objava) do kraja 2026. godine, te je u skladu s tim zatraženo i produljenje roka odobrenog sufinanciranja.
3. Budući se sada po prvi put Plan izrađuje i donosi u digitalnom obliku putem ISPU-a stalno se  javljaju određene poteškoće zbog funkcioniranja samog sustava, koje je potrebno rješavati u hodu.
4. Temeljem Odluke o izradi izmjena i dopuna Prostornog plana posebnih obilježja Nacionalnog parka Mljet (nastavno: ID PPPO NP Mljet) donesene od strane nadležnog Ministarstva, i dalje su u toku aktivnosti na izradi nacrta prijedloga za javnu raspravu, odnosno nastavak zakonom propisanog postupka.
OBLAST POMORSKOG DOBRA
1. Nakon što je u proteklom izvještajnom razdoblju u zakonitom postupku proveden javni natječaj i dodijeljene dozvole na pomorskom dobru, sve u skladu s Planom upravljanja pomorskim dobrom na području Općine Mljet za razdoblje 2025. do 2028. godine, u ovom izvještajnom razdoblju pomorsko dobro se je koristilo u skladu s izdanim dozvolama.

2. Sukladno Planu upravljanja pomorskim dobrom na području Općine Mljet za razdoblje 2025. do 2028. godine i Odluci o redu na pomorskom dobru, te odlukama o dodjeli pojedinih dozvola na pomorskom dobru vršio se je i nadzor nad korištenjem pomorskog dobra, te su poduzimane potrebne mjere i koraci iz nadležnosti pomorskog redara.
3. Nakon zaprimljenih pojedinih prijedloga, očevida pomorskog redara i izvršene analize u manjem je dijelu izmijenjena odluka o dodjeli dozvola, te su izmijenjene i same dozvole.

4. U određivanju granice pomorskog dobra  priobalnih naselja i dalje se sve svodi na pojedinačne inicijative Općine Mljet kad je na nekoj mikrolokaciji nužno utvrditi granicu pomorskog dobra, 
a što zahtijeva angažiranje značajnih proračunskih sredstava, a sami postupci, unatoč koordinaciji s Dubrovačko – neretvanskom županijom i nadležnim Ministarstvom, traju relativno dugo.

Kontinuirano se pokušavaju, koliko je to, formalno i praktički, zbog proteka vremena, moguće ažurirati postupci po zahtjevima predanim pred više od desetak godina s ciljem  rješavanja neriješenih vlasničkih odnosa i s ciljem izrade i kandidiranja projekata za financiranje, ali konačni uspjeh je problematičan radi, u međuvremenu, nastalih promjena u prostoru.
5. Lokacijska dozvola uređenja obale u naselju Prožurska Luka koja je konačno izdana i koja je na snazi trebala je biti temelj za utvrđivanje granice pomorskog dobra u naselju Prožurska Luka,  što bi, između ostalog, omogućilo i legalizaciju još nelegaliziranih zgrada (prekinuti postupci), ali unatoč svim aktivnostima Općine Mljet još uvijek nije postignuta suglasnost na koji način će ova dozvola utjecati na utvrđivanje pomorskog dobra u smislu željene legalizacije, budući nadležna tijela nisu zauzela očekivane stavove, te je dodatno ažuriran zahtjev za mišljenje i uputu od nadležnih Ministarstava.
U roku važenja lokacijske dozvole (prije 2, sada 4 godine – dobiveno je formalno produženje važenja) potrebno je zatražiti građevinsku dozvolu, a za što je preduvjet izrada glavnog projekta čija je očekivana vrijednost cca. 65.000,00 EUR, a za što su planirana proračunska sredstva u Proračunu za 2026. godinu na način da se ona namaknu iz obećane potpore Županije, koja još uvijek nije odobrena.
6. Za luku posebne namjene – BP Sobra čiji je korisnik koncesije trgovačko društvo Usluge Mljet d.o.o., nakon što je dobivena građevinska dozvola za nadogradnju trebalo je već prići samoj nadogradnji, ali će se ona moći realizirati tek kad se za to steknu potrebni uvjeti, odnosno kad BP Sobra bude normalno tržišno poslovala, a što već duže vrijeme nije slučaj, sve zbog fiksirane cijene goriva koje je kratko ukinuto, pa onda opet uvedeno.

Nažalost, unatoč višekratnim traženjima od davatelja koncesije i Vlade RH nije dobivena nikakva financijska potpora, ali je formalno odobren produžetak ugovorenih rokova nadogradnje, koji će, očito, opet trebati produžavati.
Zatraženo je produženje važenja građevinske dozvole za još 3 (tri) godine, što je i odobreno.
7. U ovom izvještajnom razdoblju aktivno se je radilo na iniciranju realizacije projekta luke nautičkog turizma u Sobri, a Ministarstvo mora, prometa i infrastrukture je na inicijativu Općine Mljet i preporuku Dubrovačko – neretvanske županije imenovalo ovlaštenika za ishođenje lokacijske dozvole.
8. Na ovom cjelokupnom planu treba i ubuduće  intenzivirati aktivnosti, uvažavajući zakonske propise i realne okolnosti, jer se radi o važnoj oblasti ukupnog održivog otočnog razvitka i zaštite značajnih prirodnih resursa, s jedne strane i izvoru značajnih proračunskih prihoda, s druge strane. 
9. I dalje se drži potrebnim izvršiti meritornu analizu funkcioniranja cijele vrlo značajne oblasti u pogledu upravljanja lukama otvorenim za javni promet, kako u funkcionalnom, tako i u organizacijskom dijelu. 
UPRAVLJANJE I RASPOLAGANJE NEKRETNINAMA, PRVENSTVENO 
ZEMLJIŠTEM U (POTENCIJALNOM VLASNIŠTVU OPĆINE MLJET,

 UKLJUČUJUĆI I SUDSKE POSTUPKE S RH U TOKU
1. Donošenje novog Zakona o upravljanju nekretninama i pokretnimama u vlasništvu Republike Hrvatske koji je dio nadležnosti u ovoj oblasti povjerio županijama i velikim gradovima, odnosno kojim su decentralizirana pojedina prava, obaveze i odgovornosti u ovoj oblasti i dalje ne daje očekivane pozitivne rezultate, a zbog već sad uočenih kadrovskih, organizacijskih, financijskih i drugih poteškoća kod nadležnog Upravnog odjela DNŽ..

Za nadati se je da će to s vremenom biti riješeno i ipak u konačnici pridonijeti optimalnom upravljanju državnom imovinom na području Općine Mljet u budućem razdoblju, a za što su uspostavljeni nužno potrebni međusobni odnosi.

2. Primjena odredbe članka 69. Zakona o upravljanju imovinom u državnom vlasništvu, odnosno odredba članka 78. Zakona o upravljanju imovinom u državnom vlasništvu, a koja odredba pod drugim člankom (članak 60.) ostala i u novom Zakonu, dala je određene rezultate tako da su razriješeni odnosi s više kupaca zemljišta (i dalje je u toku je rješavanje s Dubravkom i Mariom Scherrom za zemljište u Prožurskoj Luci koje je započelo još u prethodnom izvještajnom razdoblju).
Međutim, i dalje, kao i u prethodnim izvještajnim razdobljima, u rješavanju pojedinih predmeta postoje određeni problemi koji još uvijek nisu riješeni, naročito tamo gdje postoje zahtjevi za naknadu za oduzetu imovinu od strane Crkve (radi se o 5 kupaca i površini zemljišta od cca 9.000,00 m2 u Saplunari).
Ako se ovo pitanje sa zemljištem u Saplunari  uskoro ne razriješi, bilo s Republikom Hrvatskom, bilo s Dubrovačkom biskupijom i ukoliko ovo zemljište bude naturalno vraćeno (donesena je drugostupanjska rješidba o naturalnom povratu protiv koje je pokrenut upravni spor) morat će se ići na povrat uplaćene cijene s eventualno pripadajućim kamatama, ili davanje zamjenskog zemljišta u Uvali Sutmiholjskoj.
Dakle, situacija je potpuno identična kao i u prethodnom izvještajnom razdoblju s tim što pojedini kupci sve više inzistiraju na realizaciji svojih ugovornih prava.

3. Općina Mljet je i dalje u stalnoj komunikaciji s nadležnim Ministarstvom, a nakon novog Zakona i nadležnim Upravnim odjelom za opću upravu i imovinsko-pravne poslove DNŽ i nadležnim ODO u Dubrovniku, kako bi se riješili i preostali neriješeni predmeti.
4. Poseban problem su i dalje ugovori o raspolaganju zemljištem sklopljeni s otočnim stanovništvom, bez javnog natječaja i po povoljnim cijenama, čija realizacija je u suprotnosti sa sada važećim propisima (ni novi Zakon tu nije ništa promijenio), ali je i tu potrebno poduzeti sve moguće da se ovi ugovori realiziraju, u kom pravcu je Općinsko vijeće i donosilo određene odluke, a općinska uprava i konkretno postupa.
S Ministarstvom prostornog uređenja, graditeljstva i državne imovine pred duže vrijeme načelno je dogovarano da bi za ova raspolaganja ono izvršilo darovanje predmetnog zemljišta Općini Mljet, a ona bi onda kupcima izdala tabularne isprave, ali cijela procedura teče sporo i vrlo je upitna konačna rješidba, pogotovo imajući na umu odredbe novog Zakona i zauzete polazišne stavove mjerodavnih.
U ovoj oblasti i u ovom izvještajnom razdoblju se pojedina pitanja sve više rješavaju kroz ispravne pojedinačne zemljišnoknjižne postupke po prijedlogu legitimiranih kupaca, koji su zemljište kupili bez javnog natječaja i po povoljnim cijenama, gdje je nadležni Sud višekratno presuđivao u njihovu korist, sve uz punu logističku potporu Općine Mljet, iako u poslijednje vrijeme nadležni Sud prvenstveno uvažava prigovore nadležnog ODO-a..
5. Potpisani sporazum s Dubrovačkom biskupijom se i nadalje sporo, odnosno  gotovo nikako, provodi, budući je došlo do očitog razmimoilaženja u pogledu stvarne volje ugovornih strana kod njegovog sklapanja, te su i dalje u tijeku postupci povrata imovine i postupci po prigovorima Dubrovačke biskupije na utvrđeno novom izmjerom za k.o. Goveđari.
Uz naprijed navedeno, u ovim postupcima i dalje je očita inertnost, pa i protivljenje, državnih tijela, pogotovo DORH-a, Građansko – upravni odjel pa sve inicijative i prijedlozi Općine Mljet sporo ili nikako dolaze do izražaja.
U ovoj oblasti treba i dalje ulagati dodatne praktične i formalne napore i pokušati povezati primjenu sadašnjeg članka 60 Zakona o upravljanju nekretninama i pokretninama u vlasništvu Republike Hrvatske, odnosno članka 69. i 78. starog Zakona, s rješavanjem ove problematike, tim više što su ovi postupci sada u nadležnosti Upravnog odjela Dubrovačko-neretvanske županije, u dijelu koji se odnosi na povrat imovine, ali i u dijelu koji se odnosi na upravljanje imovinom u vlasništvu Republike Hrvatske.
U ovom izvještajnom razdoblju nekih posebnih pomaka nije bilo, a svaka strana poduzima konkretne radnje polazeći prvenstveno od zaštite svog interesa.
6. Kao moguće, ponovno se ističe, da će pojedinim kupcima zemljišta koji u konačnici neće nikako moći ostvariti svoje vlasničko pravo, a izvršili su svoje ugovorne obaveze (sve ukoliko nije nastupila zastara) biti potrebno vratiti uplaćene iznose s pripadajućim kamatama i troškovima ili dodijeliti zamjensko zemljište, o čemu će ovisno o formalnoj i praktičnoj osnovi, odlučivati Općinsko vijeće.

Podnesen službeni zahtjev za povrat uplaćenog sa pripadajućim kamatama, a od strane Nikša Matuška za zemljište u Saplunari, o kojem je Općinsko vijeće odlučivalo, ali ga nije, iz formalnih razloga, prihvatilo i dalje je otvoren, s tim da je u međuvremenu podnesena i sudska tužba.

U međuvremenu su i neki drugi kupci zemljišta u Saplunari najavili isti ili sličan zahtjev, ali ga još uvijek nisu formalizirali.
7. U izvještajnom razdoblju nije bilo prodaje zemljišta, ni drugih nekretnina. 

8. U izvještajnom razdoblju, polazeći od zahtjeva pojedinih osoba, donošene su i pripremane odluke o priznavanju prava vlasništva na pojedinim zgradama i zemljištima  čiji su oni nesporni investitori i vlasnici, a Općina Mljet je pogrešno upisana kao njihov vlasnik, odnosno kako bi se proveo generalni stav kojim  je omogućeno rješavanje vlasništva na pojedinim utvrđenim građevinskim parcelama koje unutar sebe sadrže puteve koji nisu u praktičnoj upotrebi i nisu proglašeni komunalnom infrastrukturom.
9. U cijelosti je, kao i u prethodnom izvještajnom razdoblju, primjenjivan važeći opći akt kojim se je definirala oblast ukupnog upravljanja imovinom, naročito nekretninama u općinskom vlasništvu, kao i Plan upravljanja imovinom za 2026. godinu.
10. U izvještajnom razdoblju  su provođeni akti o dodijeljenim javnim površinama, prvenstveno važeći za trajanja turističke sezone 2026. godine, s tim što se uglavnom radi o već sklopljenim ugovorima na neodređeno vrijeme.
U ovoj oblasti bit će potrebno u interesu Općine Mljet i otočnog održivog razvitka, kontinuirano provoditi formalnu i praktičnu optimalizaciju cjelokupne oblasti povezujući ovu problematiku s donošenjem prometnog elaborata, donošenjem odluka o proglašenju komunalne infrastrukture i promjenama evidentiranja u katastru i zemljišniku.

11. U izvještajnom razdoblju su izvršavani i nadzirani sklopljeni  novi ugovori o zakupu poslovnog prostora, sve u postupku provedenog javnog natječaja.
I u ovoj oblasti bit će potrebno u interesu Općine Mljet i otočnog održivog razvitka, provoditi formalnu i praktičnu optimalizaciju cjelokupne oblasti.
12. Financijski rezultati naprijed navedenih aktivnosti iskazani su u naprijed citiranom Polugodišnjem obračunu Proračuna za 2026. godinu.

13. Što se pak tiče druge imovine Općine Mljet poduzimani su, s promjenljivim i neznatnim rezultatima, koraci da se ona zaštiti i da se njome svrhovito upravlja.

Ove aktivnosti je potrebno intenzivirati i dio neperspektivne imovine prodati, a dio imovine privesti svrsi i koristiti, bilo za vlastite potrebe, bilo davanjem u zakup.
Kao nužno potrebno ocjenjuje se staviti u punu funkciju načelno pripremljeni Registar općinske imovine i Registar komunalne infrastrukture, a za što su se stekli formalni i praktični uvjeti imajući na umu pravomoćno razriješene vlasničke odnose s Republikom Hrvatskom i uglavnom riješene međusobne odnose s kupcima zemljišta, te činjenicu da je većina zgrada u vlasništvu i/ili posjedu Općine Mljet legalizirana.
Na ovom polju radilo se i u ovom izvještajnom razdoblju, te su i postignuti određeni rezultati, ali s time treba aktivno nastaviti, a čemu bi pridonijelo adekvatno kadrovsko ekipiranje i izrada potrebnih računalnih aplikacija, što sve više postaje nužnost, ali i obaveza naložena od strane Državnog ureda za reviziju.

DRUGI SUDSKI POSTUPCI U TOKU
1. Općina Mljet trenutno nema bitnih sudskih postupaka u toku, odnosno postupaka čije bi eventualne posljedice mogle u znatnoj mjeri utjecati na njezin rad i poslovanje.
2. Općina Mljet je i dalje tuženik, odnosno predloženik u sudskim postupcima koje je svojom tužbom, odnosno prijedlogom pokrenula Mira Hajdić iz Splita, ali suština spora, u kojem je Općina Mljet kolateralna žrtva, je imovinsko-pravni spor između Mire Hajdić i Dragana Šišića iz Sobre.

3. I dalje je moguće da pojedini kupci zemljišta nezadovoljni brzinom i načinom rješavanja (kod kojih nije uspješno izdana tabularna isprava od strane Republike Hrvatske i gdje nije nastupila zastara) protiv Općine pokrenu sudske postupke za povrat uplaćenog, ali se može raditi o izrazitoj manjini.
4. Općina Mljet je pokrenula i vodi više pojedinačnih ispravnih zemljišnoknjižnih postupaka, a kako bi se utvrdilo njezino vlasništvo na pojedinim nekretninama, sve po redu prioriteta
5. Općina Mljet je još u proteklom izvještajnom razdoblju provela ovršni postupak za iseljenje zakupnika, kojemu je istekao ugovor, iz Doma Zabrežje, te naplatu nenaplaćenog po ovoj osnovi, te ishodila pravomoćne rješidbe, a sve je na kraju okončano meritornim sporazumom. 
OBLAST JAVNOG INFORMIRANJA
1. U izvještajnom razdoblju izdana su 4 (četiri) broja Službenog glasnika Općine Mljet: od broja 1/2026 do broja 4/2026, koji su u dovoljnom broju primjeraka dostavljeni nadležnim tijelima.
Svi bitni akti objavljivani su u Službenom glasniku Općine Mljet, mrežnoj stranici Općine Mljet i na oglasnoj ploči Općine Mljet, a oni koji se tiču mjesne samouprave i na oglasnim pločama po naseljima.
2. U roku je izrađeno je i predano godišnje izvješće za 2025. godinu nadležnoj Povjerenici za informiranje, te su se pravovremeno ažurirali pojedini upitnici iz oblasti  javnog informiranja u najširem smislu i dostavljali nadležnima.
3. I u ovom izvještajnom razdoblju, u skladu s Planom savjetovanja s javnošću za 2026. godinu, koji je mijenjan i dopunjavan u ovom izvještajnom razdoblju, provodila su se savjetovanja s zainteresiranom javnošću u pogledu pojedinih akata sukladno Zakonu.
4. I u ovom izvještajnom razdoblju bilo je i više pojedinačnih zahtjeva radi ostvarenja prava na pristup informacijama i svi oni su riješeni u skladu sa Zakonom i općim aktom.
5. Postojeću mrežnu stranicu Općine Mljet, na kojoj se kontinuirano i pravovremeno objavljuju relevantni akti Općine Mljet, potrebno je održavati u stalnom optimalnom stanju, a u kom pravcu se provode potrebne aktivnosti, a trebat će ponovno razmotriti i njezino sveobuhvatnije redizajniranje s ciljem ispunjavanja zakonskih propisa i veće transparentnosti, a što nije učinjeno već jedno vrijeme, pogotovo imajući na umu svakodnevni napredak tehnologije.
I dalje su, što je bitno, funkcionalna rješenja za osobe s posebnim potrebama, kao i usluga iTransparentnost iz koje je razvidno trošenje proračunskih sredstava.
UKUPNA OBLAST RADA OPĆINSKE UPRAVE
1. Općinska uprava je i u ovom izvještajnom razdoblju, kao i kontinuirano dosad, a u skladu sa svojim nadležnostima propisanim Zakonom i općim aktima obavljala slijedeće poslove: izrada nacrta općih i proračunskih akata i provođenje procedure njihovog donošenja; priprema sjednica organa i tijela Općine Mljet i aktivno sudjelovanje u njima; izrada različitih izvješća i njihova dostava nadležnima; izdavanje potvrda, mišljenja i suglasnosti iz službenih evidencija; provođenje svih faza upravnih postupaka; vođenje poslova pisarnice i arhive, računovodstva i knjigovodstva; priprema materijala za upravne i sudske postupke i zastupanje pred upravnim i sudskim tijelima; sudjelovanje u postupcima javne nabave i postupcima ugovaranja komunalnih djelatnosti; sudjelovanje u postupcima upravljanja i raspolaganja općinskom imovinom i drugi poslovi po nalogu organa i tijela Općine Mljet, naročito Općinskog načelnika.
Poduzimane su radnje u oblasti komunalnog gospodarstva i komunalnog reda, korištenja javnih površina i pomorskog dobra, zbrinjavanja otpada i izvođenja građevinskih radova i to obilaskom terena i postupanjem u skladu s utvrđenim, a u skladu sa Zakonom i općim aktima.

Aktivnost i rad komunalnog redarstva, ali i pomorskog, poljoprivrednog i prometnog redarstva, potrebno je intenzivirati i poboljšati u budućem razdoblju, za što je nužno kadrovsko ekipiranje na kojem se mora nastaviti raditi. 
I dalje se drži da je zapravo jedino pravo rješenje ovog pitanja funkcionalno povezivanje s drugim jedinicama lokalne samouprave na području Županije što bi poboljšalo efikasnost i smanjilo troškove, a priskrbilo bi i potporu iz Državnog proračuna, a to su i dodatno omogućile ID zakona o lokalnim službenicima i namještenicima.

2. Plaće službenika i namještenika su se u ovom izvještajnom razdoblju isplaćivale u skladu s važećim općim aktima u ovoj oblasti i unutar Proračunom planiranih sredstava, poštujući i ograničenja ukupne godišnje mase plaća (18% od ostvarenih izvornih proračunskih prihoda prethodne godine). 
Plaće službenika i namještenika u ovom izvještajnom razdoblju su rasle u okviru usklađenja s inflacijom i rastom plaća državnih službenika i nije zasad isplaćivan, sukladno općem aktu, bonus za ostvarene rezultate rada.

3. U izvještajnom razdoblju nastavljeno je s provođenjem niza upravnih postupaka u oblasti ozakonjenja nezakonito izgrađenih objekata (manjina preostalih predmeta) i oblasti ishođenja odobrenja za gradnju (sve više predmeta): postupci izdavanja rješenja o ozakonjenju i postupci izdavanja rješenja o komunalnom doprinosu.

U izvještajnom razdoblju na rješenja o naknadi za ozakonjenje nije podnesena ni jedna žalba, tako da su sva izdana rješenja postala izvršna.

U izvještajnom razdoblju na rješenja o komunalnom doprinosu nije podnesena ni jedna žalba, tako da su sva izdana rješenja postala izvršna.

U oblasti komunalne naknade izdana su rješenja sukladno novodonesenoj Odluci i na njih nije podnesena ni jedna žalba, tako da su sva izdana rješenja postala izvršna.

U oblasti komunalnog reda i reda na pomorskom dobru izdavala su se pojedina rješenja na koja nisu ulagane žalbe i koja su postala izvršna, i to: rješenja u oblasti komunalnog reda; rješenja u oblasti korištenja pomorskog dobra, rješenja u oblasti zbrinjavanja otpada, rješenja u oblasti gradnje i  rješenja u oblasti uklanjanja olupina i drugih nezakonito ostavljenih stvari, a slane su i meritorne obavijesti drugim nadležnim nadzornim tijelima.
Na jedno rješenje o uklanjanju rampi na parkiralištu u Sobri uložena je žalba koja se još uvijek rješava.
U oblasti komunalnog  reda i reda na pomorskom dobru potrebno je ulagati značajnije napore i osigurati uvjete za donošenje pojedinih rješidbi, ali i za njihovu prisilnu ovrhu, a što sada bolje i efikasnije omogućuju novi propisi i novodoneseni opći akti, ali bi pravo i svrhovito rješenje bilo ono navedeno u točki 1. ove glave izvješća.
4. Računalni program za vođenje knjigovodstveno – računovodstvenih podataka i evidencija dodatno se i kontinuirano optimalizira i nadopunjuje polazeći od praktične primjene, međutim, relativno visoki troškovi u ovoj oblasti traže racionalno ponašanje.
5. Digitalno uredsko poslovanje na koje se prešlo od 01. siječnja 2023. godine se i dalje i sve više uhodava, ali se još uvijek ne koriste sve njegove mogućnosti, za što je potrebno stvoriti određene preduvjete, prvenstveno dodatno educirati, ali i ekipirati službenike, a na to je upozorio i neposredni nadzor MPUDT.

6. Podaci o financijskom efektu vezano na predmetna postupanja i  rješenja vidljivi su najvećim dijelom unutar naprijed citiranog Polugodišnjeg obračuna proračuna za 2026. godinu.
Nakon provedenih intenzivnih  aktivnosti na prisilnoj naplati općinskih potraživanja proteklih   godina po raznim osnovama, potraživanja se ažurnije i kvalitetnije naplaćuju, a kontinuirano se prati naplata po svim osnovama, te se ažuriraju potrebni ovršni postupci, prvenstveno kroz slanje opomena, a tek onda prisilnom ovrhom (vidi i pod: PRORAČUN, PRORAČUNSKI AKTI i GODIŠNJI PLANOVI I PROGRAMI).
U narednom razdoblju ocjenjuje se potrebnim ažurirati ovršne postupke protiv manjeg broja upornih neplatiša koji ne reagiraju na poslane im opomene ili ne izvršavaju preuzete obaveze po reprogramu dugovanja, vodeći računa da se zakonito odluči u svezi s potraživanjima u zastari.

7. Općinska uprava kontinuirano pruža i logističku potporu u obavljanju pojedinih složenijih administrativnih poslova trgovačkom društvima i ustanovi u svom vlasništvu.
8. Rad općinske uprave u pogledu obavljanja naprijed navedenih poslova ocjenjuje se pravovremenim i kvalitetnim, ali i dalje treba težiti još boljim rezultatima, posebno u oblasti financijsko-računovodstveno-knjigovodstvenih poslova, odnosno u oblasti pravovremene i kvalitetne naplate proračunskih prihoda, te u oblasti ukupnog komunalnog reda i reda na pomorskom dobru.
S ovim ciljevima potrebno je kontinuirano stvarati adekvatnu tehnološku, kadrovsku i financijsku podlogu za rad općinske uprave.

9. Nužno je provesti novu organizacijiu rada općinske uprave,  na način da se ona žurno kadrovski ekipira, te stvoriti tehnološke i financijske preduvjete za njezin optimalan rad na izvršavanju svih zadaća iz njene sve veće nadležnosti.

10. Opći akti koji reguliraju rad općinske uprave, kao i opći akti u oblastima nadležnosti općinske uprave, podložni su usklađivanju i stalnom praćenju provedbe.
OBLAST JAVNE NABAVE
11. U izvještajnom razdoblju nije proveden ni jedan postupak javne nabave uz direktnu primjenu odredbi Zakona o javnoj nabavi. 
12. Provođena je  javna nabava u skladu s važećim Planom javne nabave za 2026. godinu, koji je u ovom izvještajnom razdobju tri puta mijenjan i dopunjavan, i to nabava ispod propisane vrijednosti od 26.650,00 EUR bez PDV-a za usluge i materijal i ispod propisane vrijednosti od 66.360,00 EUR za radove (jednostavna bagatelna nabava), sve poštujući odredbe meritornog Pravilnika o jednostavnim nabavama. 
Velika većina nabava je znatno ispod gornjih propisanih granica vrijednosti, a manji broj nabava je veće vrijednosti.
Uglavnom su vršene nabave za redovno funkcioniranje općinske uprave, nabave stručnih elaborata, projekata, podloga i procjena i nabave malih komunalnih akcija, te održavanja komunalne infrastrukture.

13. Podaci o financijskom efektu vezanom na naprijed citiranu javnu nabavu vidljivi su unutar Polugodišnjeg obračuna proračuna za 2026. godinu.
14. Izvršenje ugovorenih javnih nabava se kvalitetno i kontinuirano prati i kontrolira, a sva javna nabava, kako ona u toku, tako i ona završena, vidljiva je na mrežnim stranicama Općine.
15. Tablica o sklopljenim ugovorima, uključujući ugovore i narudžbenice, kao i sve meritorne odluke u ovoj oblasti, objavljuje se i ažuriraju na mrežnim stranicama Općine Mljet, uz redovita objavljivanja u Službenom glasniku Općine Mljet, uz optimalizaciju objave u EOJN NN.
16. Izvješće o javnoj nabavi za 2025. godinu je pravovremeno dostavljeno i objavljeno u EOJN NN.

17. Kako je donesen ZOID Zakona o javnoj nabavi vršene su pripreme na potrebnom usklađivanju akata, koji će biti doneseni do 01. rujna 2026. godine nakon savjetovanja sa zainteresiranom javnošću.
NAPLATA OPĆINSKIH POREZA
1. Naplatu općinskih poreza za Općinu Mljet i nadalje obavlja, temeljem važećih općih akata i ugovora, nadležna Porezna uprava, a općinska uprava je po njezinom pozivu ili traženju obveznika, logistička potpora u smislu utvrđivanja pojedinih relevantnih činjenica.
2. Problemi u ovoj oblasti koji se tiču koordinacije i međusobne razmjene podataka i dalje se pokušavaju riješiti u hodu, a sve u skladu s preporukama Državnog ureda za reviziju i dobrom praksom, s tim što bi evidentno ovu suradnju trebalo podići na višu, potrebnu razinu ili  ponovno razmisliti (nakon nužnog kadrovskog i tehnološkog ekipiranja) o samostalnom obavljanju ovih poslova, što ima svojih dobrih i loših strana.
3. Podaci o financijskom efektu vezanom na ostvarenje ovih prihoda vidljivi su unutar Polugodišnjeg obračuna proračuna za 2026. godinu.

PRAVNI SUBJEKTI U (SU)VLASNIŠTVU OPĆINE
1. Voda Mljet d.o.o. Babino Polje prestala je postojati zbog svog pripjanja NPKLM vodvodu d.o.o. Korčula koje je u ovom izvještajnom razdoblju obavljalo poslove iz svoje nadležnosti: osiguranje redovite opskrbe pitkom vodom i realizacija kapitalnih projekata u oblasti vodoopskrbe i odvodnje.  

Godišnji rezultati poslovanja NPKLM vodvodu d.o.o. Korčula, čiji je Općina Mljet (za cca 3% osnivač) bit će vidljivi iz Završnog računa za 2025. godinu s pratećim meritornim odlukama koje će donijeti nadležna Skupština.

2. Usluge Mljet d.o.o. Babino Polje obavljalo je i u ovom izvještajnom razdoblju poslove iz svoje nadležnosti: otočnu opskrbu gorivom i mazivom, te drugim pratećim materijalom, sve kroz poslovanje BP Sobra temeljem dobivene koncesije, ali je nakon formalnog i praktičnog pripajanja Komunalno Mljet d.o.o. Babino Polje obavljalo i s njim preuzete poslove iz njegove registrirane djelatnosti..

Rezultati poslovanja su i u ovom izvještajnom razdoblju posljedično opterećeni ranijim i sadašnjim fiksiranjem cijene goriva od strane Države (koje je ukinuto tek u srpnju 2025. godine, te ponovno uvedeno u ožujku 2026. godine), što značajno utječe na ukupni financijski rezultat i ukupno poslovanje i u narednim godinama.

Slijedom ovoga trebat će se još produžiti rokovi planirani za nadogradnju same postaje temeljem obaveze preuzete ugovorom o koncesiji.

 U ovom izvještajnom razdoblju dana je znatna potpora od strane Općine radi održavanja likvidnosti, kako u oblasti opskrebe gorivom, tako i u oblasti gospodarenja otpadom. 
3. Godišnji rezultati poslovanja Usluge Mljet d.o.o. Babino Polje bit će vidljivi iz Završnog računa za 2026. godinu s pratećim meritornim odlukama koje će donijeti nadležna Skupština.

4. Gradu Dubrovniku još uvijek nije prodan udio u Vodovod Dubrovnik d.o.o. Dubrovnik, a što se realno očekivalo, te ovo sada već postaje objektivno upitno.

Općina Mljet predugovorilo je ovu prodaju jer ionako nema nikakvog utjecaja na poslovanje ovog Društva, niti ono za nju obavlja bilo kakvu uslugu.

Sada postoji otvoreni problem financijske opstojnost Općine Mljet  jer kroz ovu prodaju dobivena financijska sredstva bi bila korištena za daljnji održivi otočni razvitak i funkcioniranje Općine kao JLS, naročito u oblasti komunalnih djelatnosti i realizacije kapitalnih projekata.
5. NPKLM vodovod d.o.o. Korčula je trgovačko društvo u kojem je kroz pripajanje Voda Mljet d.o.o. Babino Polje zadržan vlasnički udio i kojem su povjereni poslovi javne vodoopskrbe i odvodnje, o čemu su već donesene potrebne odluke i sklopljeni meritorni ugovori.
Svakako je potrebno postići da NPKLM vodovod d.o.o. Korčula bude znatno aktivniji i efikasniji u realiziranju pojedinih projekata na području Općine, naročito u dijelu osiguranja vlastitih sredstava za potrebe realizacije projekata na području Općine Mljet (do sad je Općina Mljet bila u obvezi osiguravati ova sredstva), na čemu se je aktivno radilo i radi.
Ovo Društvo se je u ovom izvještajnom razdoblju formalno i praktički reorganiziralo i  područje njegove dosadašnje aktivnosti se podijelilo na dva uslužna područja.
Posebno je potrebno inzistirati da NPKLM vodovod d.o.o. Korčula pokrene i žurno provodi aktivnosti na rješavanju vodoopskrbe za naselja na dijelu otoka izvan NP Mljet, a gdje je napravljen kvalitativni pomak jer je izrađeno i usvojeno idejno rješenje predmetne vodoopskrbe kao temelj za pristupanje projektiranju i ishođenju dozvola.
6. JVP Mljet kao ustanova u 100%-tnom vlasništvu Općine i dalje funkcionira kao njezin proračunski korisnik, a na način da od 01. siječnja 2026. godine funkcionira Riznica, a u obavljanju vatrogasne djelatnosti u oblasti protupožarne zaštite, uključujući se po potrebi u opskrbu pitkom vodom kroz njezin prijevoz autocisternama, temeljem ugovora s NPKLM vodovod d.o.o. Korčula
JVP je kadrovski, tehnološki i financijski funkcionirao u skladu s važećom Procjenom i važećim Planom (u planu je izrada nove Procjene i Plana), odnosno Financijskim planom.
I dalje je nužno povećanu pažnju pokloniti usklađenju dospjelih i budućih preuzetih i nužnih rashoda sa realno očekivanim prihodima.
Temeljem raspoloživih financijskih izvješća rezultati u nadležnim aktivnostima ocjenjuju se dobrima, a trošenje sredstava vidljivo je iz tekućih financijskih planova i izvješća o njihovom ostvarenju, a što je u granicama planiranog i realnog s tim da je stalno potrebno poduzimati daljnje aktivnosti na optimalizaciji ukupnog poslovanja, odnosno osiguranja dodatno potrebnih prihoda.

I dalje je potrebno žurno osigurati da zaposlenici JVP Mljet, a radi osiguranja materijalno – financijske osnove i ukupnog otočnog održivog razvitka, još više obavljaju i druge poslove za koje su tehnološki i kadrovski ekipirani, naročito poslove protupožarne preventive kao što su održavanje nerazvrstanih javnih cesta i protupožarno-šumsko-poljskih puteva, uključujući šumske prosjeke i čišćenje pojedinih kritičnih područja, sve u skladu s propisima, te kadrovskim i tehnološkim kapacitetom, ne ugrožavajući obavljanje osnovne djelatnosti.
Sve ovo treba provoditi u skladu s odredbama novodonesenog Zakona o vatrogastvu i s nim usklađenim podzakonskim aktima, a s kojima su usklađeni temeljni opći akti JVP Mljet, primjenjujući i rješenja sadašnje i buduće  Procjene i Plana.

I dalje je veliki problem u ukupnom financiranju JVP Mljet pa je na tom planu nužno i dalje vršiti potrebne organizacijske i druge korake, naročito u odnosu na značajnije povećanje decentraliziranih sredstava za vatrogastvo, što, prema dosadašnjem iskustvu, nažalost nije baš izvjesno.

Dio problema financiranja je riješen kroz sklopljeni ugovor s JUNP Mljet za 2026. godinu kojim su osigurana sredstva na razini protekle godine, ali se treba izboriti da to vrijedi i za naredno godišnje razdoblje. 
Plaće zaposlenika JVP Mljet su usklađene s novodonesenom meritornom Uredbom i drugim meritornim aktima.
7. U skladu sa Zakonom, Statutom i općim aktima, a s ciljem veće efikasnosti i ekonomičnosti, VZO Mljet nesmetano funkcionira u potrebnom obimu.

18. Sami financijski rezultati svih naprijed navedenih aktivnosti uključujući i rezultat poslovanja JVP Mljet, iskazani su u naprijed citiranom Polugodišnjem obračunu Proračuna za 2026. godinu .
KAPITALNI PROJEKTI U OTOČNOJ KOMUNALNOJ INFRASTRUKTURI 
1. Realizirali su se, u formalnom i praktičnom obliku, svi projekti za koje je dosad dobiveno ili se po pripremljenim prijavama očekuje sufinanciranje iz viših razina proračuna, od izvanproračunskih korisnika i fondova EU i njihov završetak je u različitim fazama pripreme i gotovosti. 
2. Projekti izgradnje sustava javne odvodnje i vodoopskrbe NP-a Mljet, a nakon  dovođenja vode s kopna, su konačno realizirani, osim ponekog neriješenog detalja, a najveći problem i dalje predstavlja neugodan miris iz sustava javne odvodnje na čijem se uklanjanju radi aktivnošću pružatelja predmetne usluge i u čemu su postignuti određeni rezultati. 

I dalje je problem izgradnja sekundarne mreže, kako vodoopskrbe, tako i odvodnje, koju je potrebno projektirati, za nju ishoditi dozvole i osigurati financijska sredstva za što se vrše potrebne pripreme, koliko je to u ovom trenutku moguće.

Nažalost, dakle puna funkcija sustava nije još uvijek  postignuta, ali je znatan broj korisnika spojen na sustav vodoopskrbe i sve veći broj korisnika na sustav odvodnje  i na tom planu je nužno i dalje aktivnije raditi.

3. U oblasti vodoopskrbe se čini sve moguće da se kao konačnom rješenju otočne vodoopskrbe pristupi projektiranju, ishođenju dozvola i osiguranju financijskih sredstava za izgradnju sustava javne vodoopskrbe izvan NP-a Mljet, te da se kao konačnom rješenju otočne odvodnje pristupi projektiranju, ishođenju dozvola i osiguranju financijskih sredstava za izgradnju sustava javne odvodnje izvan NP-a Mljet.
Nakon što je načelno formalno zatraženo i dogovoreno da se ide u projektiranje vodoopskrbe izvan granica NP-a Mljet Hrvatske vode i NPKLM vodovod d.o.o. Korčula su počele poduzimati određene formalne i praktične korake koji bi u narednom razdoblju trebali biti intenzivirani, pogotovo nakon izrade i usvajanja idejnog rješenja.
4. I dalje se s Hrvatskim cestama d.o.o. Zagreb aktivno  priprema realizacija projekta obilaznice naselja Pomena (odabrano je  projektno rješenje), ali konačna realizacija ovisi o donošenju ID PPPO NP Mljet, koje su u izradi i donošenju, a njima je potrebno potvrditi trasu i kategoriju ceste iz projektnog rješenja.

Bitno je da je predmetna obilaznica definitivno utvrđena kao dio državne ceste D120, i da je unutar ažurnih financijskih planova Hrvatskih cesta d.o.o. Zagreb.

5. Također se radi, u suradnji s Hrvatskim cestama, na pripremi projekta proširenja državne ceste D120 kroz Maranoviće i uvrštenje ovog projekta u financijske planove Hrvatskih cesta d.o.o. Zagreb i već se vidi određeni napredak.

6. Također se radi, u suradnji s Hrvatskim cestama d.o.o. Zagreb, na pripremi projekta proširenja državne ceste D120 od Polača do Jarišta i uvrštenje ovog projekta u financijske planove Hrvatskih cesta d.o.o. Zagreb.

7. U ovom izvještajnom razdoblju je u suradnji s Hrvatskim cestama d.o.o. Zagreb trebalo biti izvršeno značajno preasfaltiranje pojedinih dijelova kolnika državne ceste D120, a što nije realizirano, pa se realizacija očekuje po završetku turističke sezone 2026. godine.
8. Nakon razvrstavanja nerazvrstane  ceste D120 (Crna Klada) – L69036 (Kozarica)  kao lokalne ceste, očekuje se  njezina skora  rekonstrukcija i uređenje sredstvima Županijske uprave za ceste, a dobivena je i lokacijska dozvola, što će omogućiti razrješenje imovinsko-pravnih odnosa i ishođenje građevinske dozvole nakon čega slijedi i praktična realizacija.
9. Također nakon razvrstavanja nerazvrstane  ceste NC 24 Prožurska Luka - Okuklje  kao lokalne ceste, završena je  njezina  rekonstrukcija i uređenje sredstvima Županijske uprave za ceste, sve u skladu s sklopljenim ugovorima (preostalo je dijelom postavljanje nabavljene ograde).
10. Završen je projekt saniranja i uređenja dijela nerazvrstane ceste NC 14 (Uvala Blace) za koji je dobivena potpora od 30.000,00 EUR od MRRFEU, te je za asfaltiranje preostao izrazito mali dio (uređen je na razinu „bijele ceste“.
11. U suradnji s HEP-om pripremljeno je podzemno kabliranje elektrovodova na istočnoj strani otoka i izgradnja potrebnih trafostanica (dobivene su potrebne dozvole), dok se elektrifikacija Uvale Sutmiholjska realno očekuje u kraćem razdoblju (za vlasnike legalnih objekata) dok puna realizacija ovisi o dinamici izgradnje na građevinskim parcelama poznatih vlasnika, prvenstveno izgradnje na zemljištu za ugostiteljsko turističku namjenu.
12. I dalje se aktivno radi na iznalaženju mogućnosti, odnosno pripremi za kandidiranje projekata: izgradnja ukupnog otočnog  sustava javne odvodnje i javne vodoopskrbe, izgradnja nove nerazvrstane ceste u Uvali Sutmiholjskoj, komunalno opremanje GZ Žukovac i izgradnja sustava obnovljivih izvora energije, a za što su stvoreni formalni preduvjeti donošenjem ID PPUO Mljet i UPU GZ Žukovac i usvajanjem Županijske strategije za otoke.
Problemi u kandidiranju i realizaciji ovih projekata više nisu prvenstveno neriješeni imovinsko – pravni odnosi koji onemogućavaju ishođenje potrebnih dozvola (ova pitanja su ili riješena ili se rješavaju), već je to prvenstveno pitanje osiguranja vlastitog učešća i predfinanciranja. 
19. Podaci o financijskom efektu vezanom na naprijed navedenu oblast vidljivi su unutar Polugodišnjeg obračuna Proračuna za 2026. godinu.

KAPITALNI PROJEKTI U OTOČNOJ DRUŠTVENOJ INFRASTRUKTURI 
1. Realizirali su se, u formalnom i praktičnom obliku, svi projekti za koje je dosad dobiveno ili se po pripremljenim prijavama očekuje sufinanciranje iz viših razina proračuna, od izvanproračunskih korisnika i fondova EU i njihov završetak je u različitim fazama pripreme i gotovosti. 
2. Projekt izgradnje i opremanja dječjeg vrtića koji je nužan, pokušat će se kandidirati kroz neki drugi javni poziv za EU sredstva ili sredstva Državnog proračuna.

Aktivno se radi na tome, odnosno na svim otvorenim mogućnostima realizacije s ciljem da se projekt u konačnici realizira.

Također treba ukazati da će biti problem, kad i ako dječji vrtić bude sagrađen, s osiguranjem sredstava za njegovo funkcioniranje imajući na umu visinu raspoloživih proračunskih sredstava, sve ako se za predškolski odgoj ne osigura financiranje iz Državnog proračuna.

3. Dubrovačke ljekarne su u prostoru u Domu Zabrežje danom na korištenje od Općine Mljet otvorile novouređeni prostor depoa lijekova Mljet što je ovu uslugu podiglo na višu razinu
4. I dalje se aktivno radi na iznalaženju mogućnosti, odnosno pripremi za kandidiranje projekata: izgradnja sportske dvorane, nadogradnja osnovne škole, izgradnja doma za starije i nemoćne i izgradnja mini doma zdravlja, a za što su stvoreni formalni preduvjeti rješenjima PPUO Mljet i rješenjima Županijske strategije za otoke.

Problemi u kandidiranju i realizaciji ovih projekata više nisu prvenstveno neriješeni imovinsko – pravni odnosi koji onemogućavaju ishođenje potrebnih dozvola (ova pitanja su ili riješena ili se rješavaju), već je to prvenstveno pitanje osiguranja vlastitog učešća i predfinanciranja. 
Najveći dio ovih projekata uključen je u Županijsku otočnu strategiju koja je preduvjet za kandidiranje za EU sredstva. 

20. Podaci o financijskom efektu vezanom na naprijed navedenu oblast vidljivi su unutar Polugodišnjeg obračuna Proračuna za 2026. godinu.

KAPITALNI PROJEKTI U OTOČNOJ GOSPODARSKOJ INFRASTRUKTURI 
1. Realizirali su se, u formalnom i praktičnom obliku, svi projekti za koje je dosad dobiveno ili se po pripremljenim prijavama očekuje sufinanciranje iz viših razina proračuna, od izvanproračunskih korisnika i fondova EU i njihov završetak je u različitim fazama pripreme i gotovosti. 
2. Intenzivno se radi na pripremi projekta izgradnje vatrogasnog doma na Žukovcu za što su unutar Županijske otočne strategije osigurana sredstva od 1,60 milijuna Eura.
Nakon izrade kompletne dokumentacije i ishođene građevinske dozvole izvršena je prijava projekta koja je pozitivno evaluirana te se sklapanje ugovora o sufinanciranju očekuje do listopada 2026. godine.

Iovdje se kao problem pojavljuje potrebno osiguranje vlastitih financijskih sredstava i predfinanciranje projekta.
3. I dalje se održavaju kontakti s ovlaštenim predstavnicima investitora turističkog resorta u Uvali Sutmiholjska, a novi investitor, prema trenutnim saznanjima priprema projekt, ali se ne može predvidjeti vrijeme njegove realizacije.

Realizacijom ovog projekta riješila bi se i sva otvorena pitanja nedostatne otočne komunalne infrastrukture, naročito za središnji dio otoka.

1. Podaci o financijskom efektu vezanom na naprijed navedenu oblast vidljivi su unutar Polugodišnjeg obračuna Proračuna za 2026. godinu.
SUFINANCIRANJE OTOČNIH KAPITALNIH PROJEKATA IZ

EU SREDSTAVA I SREDSTAVA VIŠIH RAZINA PRORAČUNA 
1. Nastavno na iznijeto u tri prethodana poglavlja: KAPITALNI PROJEKTI U OTOČNOJ KOMUNALNOJ INFRASTRUKTURI; KAPITALNI PROJEKTI U OTOČNOJ DRUŠTVENOJ INFRASTRUKTURI I  KAPITALNI PROJEKTI U OTOČNOJ GOSPODARSKOJ INFRASTRUKTURI potrebno se je u skoroj budućnosti dodatno kadrovski ekipirati, sve ovisno o financijskim mogućnostima Proračuna i raspoloživom kadru na tržištu, te eventualno ugovoriti stalnu suradnju s bonitetnom konzultantskom tvrtkom, opet ovisno o financijskim mogućnostima Proračuna.

PLAN RAZVOJA OPĆINE MLJET DO 2027. GODINE I PROVEDBENI PROGRAM ZA MANDATNO RAZDOBLJE 2025. – 2029. GODINA
1. Postojanje važećeg Plana razvoja do 2027. godine je s formalne strane bitan preduvjet za kandidiranje otočnih projekata za bilo kakvo sufinanciranje, a s praktične strane definira strateška pitanja ukupnog otočnog razvoja.
Do sada nije mijenjan i dopunjavan jer je zadovoljavajuće sveobuhvatan.

Temeljem njega već se pripremaju i kandidiraju projekti opisani u prethodnim poglavljima: KAPITALNI PROJEKTI U OTOČNOJ KOMUNALNOJ INFRASTRUKTURI; KAPITALNI PROJEKTI U OTOČNOJ DRUŠTVENOJ INFRASTRUKTURI I  KAPITALNI PROJEKTI U OTOČNOJ GOSPODARSKOJ INFRASTRUKTURI.
Ocjenjuje se potrebnim i nužnim pokrenuti aktivnosti na pripremi izrade i donošenja Plana razvoja za iduće plansko razdoblje.
2. Također, Općinski načelnik je donio Provedbeni program razvojnih projekata za ovaj svoj četverogodišnji mandat, čije će se provođenje sustavno prati, odnosno donosit će se meritorna Godišnja izvješća (izrađeno je ono za 2025. godinu).
3. U međuvremenu je važno da je DNŽ u međuvremenu donijela dodatak svom Planu razvoja do 2027. godine – Teritorijalnu strategiju za otoke kao preduvjet kako bi se mogla povlačiti sredstva iz EU namijenjena isključivo otocima, sve ponovno navedeno u prethodnim poglavlju KAPITALNI PROJEKTI U OTOČNOJ KOMUNALNOJ INFRASTRUKTURI; KAPITALNI PROJEKTI U OTOČNOJ DRUŠTVENOJ INFRASTRUKTURI I  KAPITALNI PROJEKTI U OTOČNOJ GOSPODARSKOJ INFRASTRUKTURI.
4. Također je važno da i DNŽ pokrene aktivnosti na pripremi izrade i donošenja Plana razvoja za iduće plansko razdoblje koji će akceptirati i potrebe Općine Mljet.

OBLAST OBAVLJANJA KOMUNALNIH DJELATNOSTI 
1. I u ovom izvještajnom razdoblju glavninu komunalnih djelatnosti u skladu sa Zakonom o komunalnom gospodarstvu, Zakonom o održivom gospodarenju otpadom, Zakonom o vodama, te Zakonom o financiranju vodnog gospodarstva i Zakonom o cestama, općim aktima, te planovima i programima Općine Mljet na njezinom području obavljalo je Usluge Mljet d.o.o. Babino Polje, trgovačko društvo u 100%-tnom vlasništvu Općine Mljet, koje je s tim ciljem i osnovana odnosno NPKLM vodovod d.o.o. Korčula, trgovačko društvo u suvlasništvu Općine Mljet, odnosno JVP Mljet, javna ustanova u 100%-tnom vlasništvu Općine Mljet, a za dio poslova održavanja javnih prometnica i  ugovornog prijevoza vode.
2. Radi se o obavljanju slijedećih komunalnih djelatnosti u najširem smislu što ih definiraju naprijed pobrojani zakonski propisi: opskrba pitkom vodom (zasad kroz razvoz vode proizvedene na desalinizatorima autocisternama i izgradnju i priključivanje na sustav javne vodoopskrbe na području NP Mljet, a nakon dovođenja vode s kopna), odvodnja i pročišćavanje otpadnih voda (zasad kroz izgradnju u toku sustava javne odvodnje na području NP Mljet i pripremu, odnosno redigiranje dokumentacije  za sustave javne odvodnje priobalnih naselja), održavanje čistoće, odlaganje komunalnog otpada, održavanje javnih površina, održavanje nerazvrstanih cesta, održavanje groblja, javna rasvjeta, uklanjanje protupravno postavljenih predmeta, osiguranje radova održavanja i sprečavanja nezakonitog djelovanja na javnim površinama i uređenje i održavanje okoliša škola, dječjih i školskih igrališta.

Za povjeravanje predmetnih poslova naprijed navedenim subjektima nije bilo potrebno, u skladu sa Zakonom, provođenje nikakvih posebnih postupaka, osim donošenja meritornih akata u obliku programa za tekuću godinu, odnosno odluka o povjeravanju obavljanja komunalnih djelatnosti i sklapanja meritornih ugovora, sve u skladu s usvojenim Proračunom za 2026. godinu i godišnjim planovima i programima za 2026. godinu.
U oblasti ukupnih komunalnih djelatnosti poboljšana je kadrovska i tehnološka ekipiranost pružatelja usluge u skladu sa uočenim potrebama i realnim mogućnostima, ali sve evidentniji postaju kadrovski problemi.

3. Prijevoz putnika u javnom prometu na području Općine Mljet i dalje obavlja Autotrans d.d. o čemu je Općinsko vijeće donijelo meritorne odluke.
Treba naglasiti da je ova djelatnost izrazito veliki trošak za Općinu Mljet (naročito nakon ugovornog povećanja visine tražene potpore), te da bi u skladu s propisima ovo trebala preuzeti Dubrovačko – neretvanska županija, na čemu se aktivno radi i već su uočljivi formalni pomaci, iako nije za očekivati da će to brzo saživiti..

4. Deponiranje otočnog otpada obavlja se još uvijek na odlagalištu Čistoće d.o.o. Dubrovnik, čiji Općina Mljet više nije suvlasnik, ali ni u ovom slučaju nije potrebno provođenje posebnog postupka za povjeravanje ove djelatnosti, sve u skladu s važećim propisima i objektivnim okolnostima.

Novi problem i dalje može biti očekivana zakonska obaveza po kojoj bi se Gradu Dubrovniku na čijem se području nalazi odlagalište morala plaćati posebno propisana naknada, a što na sreću još uvijek nije uvedeno, odnosno realno očekivano povećanje naknade za odlaganje (dogodilo se i u prethodnom izvještajnom razdoblju), ali i samog transporta prikupljenog otpada s Žukovca do Grabovice. 
Pozitivna je okolnost činjenica da je Fond za zaštitu okoliša i energetsku učinkovitost ponovno uveo dosadašnju potporu za odvoz otpada na kopno, ali samo za dio prijevoza morskim putem, a moguća je i dodatna potpora za prijevoz sredstvima Vlade RH dodijeljenih DNŽ za dvogodišnje razdoblje.

U svemu ovome znatno pomaže i javljanje na javne pozive za sufinanciranje isporuke komunalne opreme.
Naravno, pravo je rješenje postići punu efikasnost odvojenog prikupljanja otpada, što je na kraju i zakonska obaveza, te izgradnja i stavljanje u funkciju regionalnog centra za gospodarenje otpadom čija je izgradnja u toku (ide očito presporo), sve budući su „kazne za neodvajanje otpada“ iz godine u godinu sve veće.

Potreba izgradnje pretovarne stanice i reciklažnog dvorišta Žukovac je riješena u suradnji s Županijom i Agencijom za gospodarenje otpadom d.o.o., te se ostaje pri sadašnjem zadovoljavajućem stanju, s tim da će se ostvariti beneficija jedinstvene cijene odvoza otpada na kopno kad CGO bude izgrađen i stavljen u funkciju.
I ove godine, a za prethodnu godinu, a kao i za sve prethodne godine, Općina Mljet je platila kaznu za nedovoljno smanjenje količine otpada u iznosu od cca 16.000,00 EUR.
5. U skladu s odredbama Zakona o vodama, odnosno nakon pripajanja Voda Mljet d.o.o. Babino Polje NPKLM vodovodu d.o.o. Korčula, su se vodne građevine na području Općine Mljet u vlasništvu i potencijalnom vlasništvu Općine Mljet  prenijele u vlasništvo NPKLM vodovod d.o.o. Korčula. 
6. U skladu s donesenom Odlukom o grobljima, sve poslove u oblasti upravljanja grobljima i dalje formalno i praktički obavlja Usluge Mljet d.o.o. Babino Polje, ali je u samom praktičnom i formalnom dijelu potrebno početi puno aktivnije postupati (evidencija, naplata, redovito održavanje), a ne samo vršiti nužno povremeno održavanje i čišćenje uz financiranje Općine, a upravljanje, uglavnom neadekvatno, prepuštati samo bratovštinama i sličnim asocijacijama.
Na ovom planu provedene su konkretne formalne i praktične aktivnosti koje već daju prve pozitivne rezultate.
7. Pojedine komunalne djelatnosti od lokalnog značaja se i u ovom izvještajnom razdoblju zbog nepostojanja goruće aktualne potrebe i objektivnih uvjeta, a u skladu s meritornim aktima i odlukama, ne obavljaju, primjerice: označavanje naselja, ulica, obala, trgova i zgrada, prijevoz pokojnika, obavljanje dimnjačarskih poslova, javno oglašavanje, organiziranje prometa u mirovanju, tržnica na malo, blagdansko uređenje naselja i hvatanje odbjeglih i napuštenih životinja.

Buduće aktivnosti potrebno je početi provoditi na način da se i ove djelatnosti počnu postupno obavljati, jer i one utječu na ukupnu kvalitetu otočnog življenja, naravno nakon formalne i praktične analize njihove potrebe i osiguranja nužnih financijskih sredstava.

Kod ovoga naročito bi formalno i praktički trebalo urediti cestovni promet, uključivo promet u mirovanju na čemu  je potrebno početi žurno aktivno raditi, a što je i započeto izradom nacrta prijedloga otočnog prometnog elaborata, koji je potrebno redigirati  i ažurirati, te konačno, nakon pribavljanja potrebnih suglasnosti, usvojiti i staviti u primjenu.
8. U reviziji učinkovitog upravljanja komunalnom infrastrukturom Općina Mljet je dobila dobru, prolaznu ocjenu uz naloge i preporuke koji su u međuvremenu najvećim dijelom ispunjeni i na čijem se ispunjavanju i dalje kontinuirano radi, a o čemu se ažurno izvještava nadležno revizijsko tijelo – posljednji ažurirani izvještaj predan je u prošlom izvještajnom razdoblju, a dodatnu kontrolu je proveo i Državni ured za reviziju tokom sveobuhvatnog nadzora 2025. godine.

Poneke od dobivenih preporuka i naloga teško je i ispuniti zbog kadrovske, tehnološke i financijske potkapacitiranosti.

9. Pravovremeno donesene sve bitne formalne odluke i akti koji definiraju komunalnu infrastrukturu su se ovom izvještajnom razdoblju formalno i praktički aktivno provodile.

2. Podaci o financijskom efektu vezanom na naprijed navedenu oblast vidljivi su unutar Polugodišnjeg obračuna Proračuna za 2026. godinu.
10. Radi transparentnosti ovog poglavlja vidjeti i poglavlje: PRAVNI SUBJEKTI U (SU) VLASNIŠTVU OPĆINE.

POVEZANOST OTOKA S KOPNOM
1. U ovoj oblasti nije bilo nikakvih značajnijih promjena, odnosno brodske linije i njihov plovidbeni red i za cijelu 2026. godinu i u ovom izvještajnom razdoblju ostale su iste kao i prije s tim da je, na kontinuirano inzistiranje Općine Mljet, došlo do određenih poboljšanja.
2. Tako je za 2026. godinu zadržano rješenje iz 2025. godine da brzobrodska linija za Lastovo, na povratku iz Dubrovnika tri puta tjedno pristaje u Sobri i da trajekt za Prapratno u srpnju i kolovozu prometuje 6 puta dnevno.

3. Također se je, ali zasad bez uspjeha, pokušalo postići da brzobrodska linija za Lastovo stalno pristaje u Sobri, te da neka od više komercijalnih linija također redovito pristaje u Sobri, te da se osigura kvalitetniji trajekt.

4. U ovoj oblasti teško je i u buduće, polazeći od objektivnih okolnosti, očekivati značajnije pomake, budući se za svako poboljšanje traži znatno financijsko sudjelovanje JLS, ali i dalje treba inzistirati na poboljšanju tehničke provedbe na korist stanovnika Mljeta koja ne izazivaju dodatne financijske troškove, a u čemu se je dijelom i uspjelo.
5. Treba pokušati djelovati i na daljnjem sniženju (ne poskupljenju) cijene otočnih brodskih karata i na eventualno podizanje razine usluge (kvaliteta, kapacitet, brzina i starost brodova), ali što je realno također teško za očekivati, ali ne treba odustajati.
PROTUPOŽARNA ZAŠTITA I VATROGASTVO
1. Na ovom planu nastavljeni su izgrađivati dobri odnosi sa svim uključenim subjektima, a naročito s Hrvatskom vatrogasnom zajednicom, Vatrogasnom zajednicom DNŽ, Ravnateljstvom Civilne zaštite i JU NP Mljet i to putem same Općine Mljet ili samih subjekata u otočnoj protupožarnoj zaštiti i otočnom vatrogastvu: VZO Mljet, JVP Mljet, DVD Mljet i DVD Montokuc, te ustrojstvenih oblika u oblasti zaštite i spašavanja: Stožer CZ i jedinice CZ.
2. Kao otvoreni problem i dalje stoji osiguranje zadovoljavajuće razine financiranja vatrogastva, odnosno najviše JVP Mljet, što je jednim velikim dijelom riješeno ugovaranjem s JUNP Mljet (ali samo za tekuću 2026. godinu), a očekivano povećanje decentraliziranih sredstava za 2026. godinu je na razini cijele godine podbacilo jer je nažalost minimalno povećano, što nikako nije dovoljno.
3. Kontinuirano je izvršavana  nabava dijela nedostatne opreme, te nužno servisiranje postojećih vozila i opreme.
Aktivno se radilo i radi na dobivanju još jedne autocisterne iz Robnih rezervi, odnosno drugih vozila i opreme, ali bez većeg uspjeha, osim dobivanja jedne autocisterne na privremeno korištenje za vrijeme protupožarne sezone 2026. godine, a za što bi svrhovitost i korist trebalo ubuduće dodatno procijeniti.
4. U potpunosti se je postupalo u skladu s odredbama važeće Procjene i Plana zaštite od požara Općine Mljet, a u buduće treba donijeti novu Procjenu i Plan zaštite od požara koji će vodili računa o usklađenju željenih ciljeva s stvarnim mogućnostima uz kompatibilnost s Procjenom i Planom zaštite od požara JU NP Mljet.
Međutim, sve ovo, odnosno ukupni rad i djelovanje najviše ovisi o zadovoljavajućoj razini financiranja, na čemu treba i dalje aktivno raditi, sve ovo naročito budući je ukupna masa plaća vatrogasaca znatno porasla, a još se očekuje da raste temeljem novih podzakonskih akata koji su u međuvremenu doneseni, odnosno temeljem rasta osnovice za državne službenike.
5. Provedeni, uobičajeni  redoviti nadzor od strane nadležnih inspekcija, nije pokazao nikakve nedostatke i propuste.

6. Sve intervencije na požarima izvedene su pravovremeno i kvalitetno, bez da je došlo do veće štete, sve prvenstveno temeljem provedenih potrebnih priprema za  protupožarnu sezonu, ali i ukupno djelovanje.
7. Za ovu oblast vidjeti i poglavlje: PRAVNI SUBJEKTI U (SU)VLASNIŠTVU OPĆINE, ovog Izvješća.

8. Podaci o financijskom efektu vezanom na naprijed navedenu oblast vidljivi su unutar Polugodišnjeg obračuna Proračuna za 2026. godinu. 
9. Radi optimalnog financiranja i funkcioniranja oblasti otočne protupožarne zaštite i vatrogastva Općinska vatrogasna  zajednica, također izvršava nužne zadaće iz svoje nadležnosti.
OBLAST CIVILNE ZAŠTITE
1. U ovoj oblasti provođeni su svi doneseni planovi i programi za 2026. godinu, koji su pravodobno usvojeni  od nadležnih tijela.
2. Provodeni uobičajeni  redoviti inspekcijski nadzor u ovoj oblasti nije utvrdio nikakve nepravilnosti i nedostatke.
3. Stožer Civilne zaštite je pravovremeno i kvalitetno provodio i provodi sve svoje nadležne aktivnosti. 
4. Svi akti, planovi i programi za 2026. godinu su se pravovremeno i kvalitetno provodili od svih nadležnih u sustavu, a i dalje će trebati poduzimati potrebne aktivnosti, sve temeljem donesenih planova i programa i drugih relevantnih akata.
TURISTIČKA ZAJEDNICA OPĆINE MLJET
1. U ovom izvještajnom razdoblju aktivno se je pripremala i dijelom provodila turistička sezona 2026. godine, a u što su bili uključeni svi nadležni otočni subjekti. 
2. Kroz usvojena izvješća o radu i poslovanju za 2025. godinu vidljivi su svi postignuti rezultati poslovanja TZO Mljet u 2025. godini i ocijenjeni kao uspješni.
3. Bez obzira na konačno utvrđene ukupne rezultate rada za 2025. godinu i izvršenu pripremu i provođenje kroz 2026. godinu, potrebno je kontinuirano detaljno analizirati,  te temeljem te analize donijeti potrebne meritorne, organizacijske, kadrovske, tehnološke, financijske i kadrovske odluke za daljnji rad, a kroz izradu višegodišnjeg plana djelovanja razrađenog po ciljevima, nositeljima, mjerama i rokovima, a što je potrebno uklopiti u doneseni Plan razvoja Općine Mljet do 2027. godine i budući Plan razvoja čijoj izradi je potrebno pristupiti, pogotovo usklađujući djelatnost s novodonesenim zakonskim propisima na čemu je potrebno izrazito aktivno raditi (provedene su sve potrebne aktivnosti).  
4. Usvojeni Program utroška sredstava boravišne pristojbe za 2026. godinu kojim su planirana sredstva za rad TZO Mljet u 2026. godini izvršavan je sukladno planiranom, sve uz praćenje namjenskog korištenja.
5. TZO Mljet je pružila i pruža punu logističku potporu u realizaciji svih projekata koji su vezani ili se prepliću s njezinim djelovanjem, uključujući pripremu projekata koji se kandidiraju za financiranje iz viših razina proračuna ili EU, ali ovo uključivanje može i mora biti još aktivnije.
ODNOSI SA JU NP MLJET
1. Ovi odnosi se i dalje kontinuirano odvijaju na načelima suradnje i zajedničkog interesa ukupnog, otočnog održivog razvitka, sa jako dobrim postignutim rezultatima.

2. Koriste se, koliko je to god moguće, sve komparativne prednosti postojanja nacionalnog parka na otoku, na način da se projekti  planiraju na razini prioriteta ukupnog razvitka otoka i zadržavanja života na otoku, ali i zaštite okoliša i prirode.
Ovo  posebno razrađuje važeći Plan razvoja Općine Mljet do 2027. koji se primjenjuje zajedno s drugim operativnim planovima i programima (potrebno je vrlo aktivno početi pripremati Plan razvoja za naredno plansko razdoblje).
3. I dalje je prisutna potreba za jasnijom i usklađenijom zakonskom regulativom u oblasti zaštite prirode u odnosu na drugu zakonsku regulativu koja definira nadležnost Općine Mljet kao JLS čime bi se  doprinijelo ostvarenju boljih rezultata i omogućila podizanje suradnje na višu razinu, ali ovo je izvan realnih mogućnosti JU NP Mljet i Općine Mljet.

Pred nadležnim državnim tijelima izlazilo se je s određenim konkretnim inicijativama na ovom planu, naročito u pogledu prostorno-planske dokumentacije za područje NP-a, ali i drugih akata koji definiraju odnose između Općine kao JLS i JU NP Mljet.
Dobar i jasan primjer razgraničenja nadležnosti u pogledu upravljanja pomorskim dobrom vidljiv je iz odredbi Zakona o morskim lukama i pomorskom dobru i na temelju njega izrađenim petogodišnjim Planovima upravljanja pomorskim dobrom, koji su u operativnoj primjeni bez ikakvih sukoba nadležnosti.
4. U ovom izvještajnom razdoblju na ovom području su prema potrebi zauzimana i određena stajališta povodom zahtjeva i prijedloga lokalnog stanovništva s područja NP Mljet, a po kojima se je onda postupalo suradnjom svih nadležnih.
5. Zajedničke aktivnosti i dalje se trebaju naročito provoditi u oblasti realizacije kapitalnih projekata na području NP-a Mljet (potrebna je intenzivna suradnja na definiranju prioriteta uz financijsko sudjelovanje JU NP) i u oblasti rješavanja imovinsko-pravnih odnosa, uključujući pomorsko dobro i novu izmjeru k.o. Goveđari koja je završena objavom obnovljene zemljišne knjige (u toku su postupci ispravka po mnogobrojnim prigovorima), te u oblasti protupožarne zaštite gdje se je uključio i novi subjekt: VZO Mljet, što će svakako rezultirati održivom organizacijskom i financijskom osnovom u skladu s važećom Procjenom i Planom Općine i JU NP Mljet (vidjeti i poglavlja: PRAVNI SUBJEKTI U (SU)VLASNIŠTVU OPĆINE i PROTUPOŽARNA ZAŠTITA I VATROGASTVO ovog Izvješća.
6. U oblasti rješavanja imovinsko-pravnih odnosa na području NP Mljet konačno je, kao što je naprijed navedeno završen postupak nove izmjere k.o. Goveđari (u toku su postupci ispravka po mnogobrojnim prigovorima), dok postupci utvrđivanja granica pomorskog dobra, zbog očite prezauzetosti nadležnog Ministarstva idu sporije od željenog.
U ovoj oblasti se kontinuirano i usklađeno poduzimaju svi mogući koraci i radnje, te se ipak ne ostvaruju značajni pozitivni pomaci, odnosno obnovljena zemljišna knjiga za k.o. Goveđari riješila je neke od problema, ali je donijela previše novih otvorenih pitanja, koja se po izjavljenim prigovorima, prvenstveno DORH, građansko – upravni odjel i Dubrovačka biskupija, još uvijek rješavaju, a vjerojatno će uslijediti i tužbe.
MJESNA SAMOUPRAVA
1. Tokom ovog izvještajnog razdoblja provedeni su izbori za mjesnu samoupravu i konstituirana nova Vijeća MO-a.

2. Aktualna i izabrana vijeća mjesnih odbora obavljaju svoje nadležnosti s promjenljivim uspjehom i rezultatima, a što ovisi od osobnog angažmana pojedinaca.

3. I u ovom izvještajnom razdoblju u suradnji s mjesnim odborima realizirale su se male komunalne akcije po naseljima, na način da je Općina Mljet, na prijedlog mjesnih odbora, ugovarala i provela pojedine radove i aktivnosti ili je osigurala potrebni građevinski materijal koji je ugrađivan dobrovoljnim radom mještana.

4. I dalje se ocjenjuje da je u ovoj oblasti potreban značajniji angažman samih mjesnih odbora, naročito u dijelu koji se tiče vlastitog rada stanovnika s ugradnjom dobivenog građevinskog materijala.
5. Pokušalo se i pokušava se da ni jedan zahtjev mjesnog odbora ne bude odbijen, dakle zahtjevi se ili prihvaćaju ili se traži njihovo dodatno argumentiranje i dopuna, ali je, zbog nedostatka sredstava moguće da pojedini zahtjevi – prijedlozi, koji su preambiciozni, rijetko doduše, ne budu realizirani.

6. Financijski su pomagane i organizacije pojedinih tradicionalnih festa po pojedinim naseljima, ne odbijajući ničiji zahtjev.

7. Financijski pokazatelji naprijed navedenih aktivnosti vidljivi su iz stavki Polugodišnjeg obračuna Proračuna za 2026. godinu.

8. Problem u radu svakog mjesnog odbora i dalje je obavljanje nužnih administrativnih, a naročito računovodstvenih poslova, ali je sve olakšano budući mjesni odbori više nemaju svoje poslovne bankovne račune, pa je slijedom toga potrebno samo imati osnovna Pravila rada i donositi nužne planove i pratiti njihovo izvršenje.
REALIZACIJA PROGRAMA SOCIJALNE SKRBI
1. U ovom razdoblju su dodjeljivani različiti oblici socijalne pomoći, uglavnom u financijskom obliku, naročito za potrebe poboljšanja uvjeta stanovanja i za slučaj bolesti, te je dodijeljeno više ovakvih pomoći, sve unutar planiranih proračunskih sredstava.

U ovoj oblasti nije bilo negativno riješenih zahtjeva.. 

2. I u ovom izvještajnom razdoblju isplaćivana je pomoć za umirovljenike i to kao redovita mjesečna pomoć, a na kraju godine očekuje se isplata jednokratne, dodatne pomoći, sufinanciranjem DNŽ..
3. I u ovom izvještajnom razdoblju isplaćivana je pomoć za novorođeno dijete u visini od 680,00 EUR i ni jedna podnesena zamolba nije negativno riješena, pa je dodijeljeno više ovakvih potpora.
4. Financijski pokazatelji u ovoj oblasti vidljivi su iz stavki Polugodišnjeg obračuna Proračuna za 2026. godinu.
​​​​​​​​​​​​​​​​​
REALIZACIJA PROGRAMA U OBLASTI DRUŠTVENIH DJELATNOSTI
1. U oblasti predškolskog odgoja program se i dalje realizirao na način da u uređenom prostoru u Domu Zabrežje funkcionira igraonica za djecu predškolske dobi koju nominalno vodi Kulturna udruga Mljet, unatoč tome što je za ovu namjenu potrebno osigurati za Općinu Mljet znatna sredstva koja se uspijevaju redovito osigurati, sve imajući na umu ukupni značaj ove aktivnost.

Organizirana je i provodila se predškola za školsku 2025./2026.godinu i  i to formalno preko OŠ Mljet, sve sukladno dobivenim suglasnostima nakon ispunjavanja svih formalnih i praktičnih uvjeta, naravno uz cjelovito financiranje Općine Mljet.
Svi korisnici dužni su, kao i dosad, podnijeti godišnja izvješća o namjenskom korištenju dobivenih sredstava. 

Rezultati u ovoj oblasti se ocjenjuju pozitivnima, a aktivnost vezana uz realizaciju projekta
izgradnje dječjeg vrtića opisana je u poglavlju: KAPITALNI PROJEKTI U OTOČNOJ
DRUŠTVENOJ INFRASTRUKTURI .
2. U oblasti osnovnoškolskog obrazovanja Program se i dalje realizirao na način dodjele OŠ Mljet traženih financijskih potpora, a za koje su u Proračunu osigurana, odnosno planirana potrebna proračunska sredstva (učenički izleti, darovi za djecu, sufinanciranje smještaja učitelja, sufinanciranje nabave pojedine opreme, sufinanciranje prehrane,).
Korisnik je dužan, kao i dosad, podnijeti godišnja izvješća o namjenskom korištenju dobivenih sredstava. 
3. U oblasti primarne zdravstvene zaštite Program se realizirao na način da se i dalje sufinancira smještaj dijela zdravstvenih djelatnika na stalnom radu ili na zamjeni.
Korisnik je dužan, kao i dosad, podnijeti godišnja izvješća o namjenskom korištenju dobivenih sredstava. 
4. Općina i dalje osigurava smještaj stalno zaposlene apotekarice,  iako bi ovo trebala biti obaveza njezinog poslodavca ili nje same, a sve s ciljem da apoteka funkcionira.
Korisnik je dužan, kao i dosad, podnijeti godišnja izvješća o namjenskom korištenju dobivenih sredstava. 
5. U oblasti kulture Program se realizira  racionalno i štedljivo na način da su subjektima u kulturi u skladu s njihovim programima i traženjima utemeljenim na tim programima,  a u postupku po javnom pozivu,  dodijeljena i isplaćena sredstva jednokratne financijske pomoći, te su sufinancirane pojedine kulturne manifestacije, a unutar planiranih sredstava, sve temeljem meritornih zahtjeva za isplatu.
Svi korisnici dužni su, kao i dosad, podnijeti godišnja izvješća o namjenskom korištenju dobivenih sredstava. 
6. U oblasti sporta i rekreacije Program se realizira racionalno i štedljivo na način da su subjektima u sportu u skladu s njihovim programima i traženjima utemeljenim na tim programima, a u postupku po javnom pozivu dodijeljene i isplaćene  jednokratne financijske pomoći, te sufinancirane pojedine sportske manifestacije, a unutar planiranih sredstava, sve temeljem meritornih zahtjeva za isplatu.
Svi korisnici dužni su, kao i dosad, podnijeti godišnja izvješća o namjenskom korištenju dobivenih sredstava. 

7. U budućnosti bi, radi optimalnog financiranja i funkcioniranja oblasti otočne kulture i sporta, u skladu sa Zakonom, trebalo što prije analizirati potrebu osnivanju općinske zajednice u oblasti kulture i sporta uz formalno sudjelovanje Općine Mljet, preko koje bi išle sve potpore za ovu namjenu, ali tu i dalje postoji niz otvorenih formalnih i praktičnih pitanja i slijedom toga upitna je takva realizacija, pa je kao rješenje odabrano donošenje meritornih Previlnika kojim bi se definirala oblast potpora za udruge, koji su i doneseni uz primjenu od 01. siječnja 2027. godine.

8. Financijski pokazatelji naprijed navedenog vidljivi su u citiranom Polugodišnjem obračunu proračuna za 2026. godinu. 
REALIZACIJA DRUGIH PLANOVA I PROGRAMA
1. Drugi planovi i programi za izvještajno razdoblje (primjerice: programi izgradnje i održavanja komunalne infrastrukture i programi obavljanja pojedinih komunalnih djelatnosti),  realizirali su se unutar planiranih proračunskih sredstava, a financijski pokazatelji su vidljivi iz Polugodišnjeg obračuna proračuna za 2026. godinu.
2. Ova oblast obrađena je i u drugim prethodnim poglavljima ovog Izvješća, polazeći od logike i usporedivosti pokazatelja.
REZIME AKTUALNIH PROBLEMA PRENESENIH IZ PRIJAŠNJIH GODINA
1. Može se ustvrditi da u ovom izvještajnom razdoblju, a za očekivati je to i ubuduće još uvijek ima dio aktualnih problema prenesenih iz prethodnih godina (potencijalna dugovanja po osnovi prodaje zemljišta, sudski troškovi po osnovi sporova s Republikom Hrvatskom utvrđeni nagodbama, upitna održivost financiranja JVP Mljet, teško održivo financiranje mikroprijevoza, teško održivo financiranje gospodarenja otpadom), iako su rješavani i većim dijelom riješeni u prethodnom, a i u ovom izvještajnom razdoblju.
Time je praktički znatno smanjena opasnost po funkcioniranje Općine, jedinog preostalog trgovačkog društva i ustanove u njezinom vlasništvu, ali nije do kraja izbjegnuta.
Sve ovo je opisano i razvidno i iz drugih poglavlja ovog Izvješća, polazeći od logike i usporedivosti pokazatelja.
2. Treba i dalje aktivno i intenzivno raditi na izdavanju preostalih tabularnih isprava od Republike Hrvatske u skladu sa Zakonom i drugim mehanizmima razrješenja preostalih problema koji su proizašli iz prodaje zemljišta, a još nisu razriješeni do kraja, potičući nadležna državna tijela i organe na konačno donošenje pozitivnih odluka u ovoj oblasti, uključujući i aktivnosti vezane uz problematiku postupaka naknade za imovinu oduzetu Crkvi.

3. Pri ovome naročito je bitno voditi računa o dospjelim sudskim troškovima vezanim uz sporove s Republikom Hrvatskom u pogledu vlasništva nad zemljištem (po sklopljenim nagodbama plaćaju se dijelom u skladu s mogućnošću i istovremeno se traži njihov otpis) i pitanju osiguranja financiranja JVP Mljet (nedovoljno povećanje sadašnjih sredstava za decentralizirane funkcije) i mikroprijevoza (organiziranje javnog otočnog prijevoza u organizaciji Dubrovačko-neretvanske županije u skladu s važećim propisima), a na čemu se kontinuirano, aktivno radi, doduše zasad bez većih formalnih i praktičnih pozitivnih pomaka.
NAČELNI ZAKLJUČCI I SMJERNICE
1. Općinskom vijeću Općine Mljet predlaže se prihvaćanje ovog Izvješća vodeći računa da se paralelno donosi i Polugodišnji obračun proračuna za 2026. godinu sa brojčanim pokazateljima, a polazeći od  njihove međusobne isprepletenosti i uzajamnog nadopunjavanja i pojašnjavanja.

2. Uz prihvaćanje samog Izvješća, a kao sastavni dio odluke o prihvaćanju, predlaže se Općinskom vijeću Općine Mljet zauzimanje stavova i smjernica u pojedinim bitnim oblastima, a kao izravni formalni naputak za daljnje postupanje izvršnih tijela i općinske uprave, i to u načelu jednako kao i unutar izvješća za dosadašnja izvještajna razdoblja:

a) Žurno kadrovski ekipirati JUO Općine Mljet s nužnim visokoobrazovanim službenicima (2 – 3 službenika na određeno vrijeme) do kraja rujna 2026. godine i novim pročelnikom JUO do kraja prosinca 2026. godine;

b) Riješiti pitanje dospjelih, a neplaćenih sudskih troškova vezanih uz sudske sporove s Republikom Hrvatskom u pogledu zemljišta u bivšem društvenom vlasništvu na način da se oni u cijelosti ili dijelom otpišu i reprogramiraju, odnosno da se za njihovu isplatu osigura i dobije tražena državna potpora, a dotad ih plaćati u skladu s realnim mogućnostima polazeći od sklopljenih nagodbi;

c) Riješiti pitanje povrata reprogramirane beskamatne pozajmice RH na način da se ona otpiše ili dodatno reprogramira, a za što je već upućena zamolba uz koordinaciju DNŽ, a koju je potrebno dodatno aktualizirati jer krajem idućeg izvještajnog razdoblja dospijeva izno 2/3 predmetne pozajmice (nije isplaćena 1/3 dobivene pozajmice iako je bila formalno obavezna na kraju 2025. godine - dogovor svih načelnika i gradonačelnika;

d) Riješiti pitanje organiziranja, funkcioniranja i financiranja vatrogastva, prvenstveno JVP Mljet, koje će biti realno i održivo (dostatna stalna sredstva za decentralizirane funkcije i dostatna, stalna i razmjerna sredstva JU NP Mljet, sve za duže definirano razdoblje);

e) Riješiti pitanje organiziranja, funkcioniranja i financiranja otočnog prijevoza putnika, koje će biti realno i održivo (putem Dubrovačko-neretvanske županije, a u skladu sa Zakonom);
f) U uvjetima ukupne svjetske i Europske  krize, te unutarnje inflacije, održavati minimalnu tekuću likvidnost Općine Mljet i njezinog društva i ustanove, povećavajući efikasnost i racionalnost, ali i kroz nužno potrebno zaduživanje i prodaju neperspektivne imovine, sve u skladu s proračunskim aktima i Zakonom;
g) U oblasti još neriješenih sklopljenih pravnih poslova u  raspolaganju zemljištem (preostali manji dio) postupati temeljem meritornih odluka koje su već donesene na prethodnim sjednicama Općinskog vijeća, odnosno postupati s ciljem da pravni slijednici Općine Mljet ostvare svoja stečena vlasnička prava, a kako im se ne bi morao izvršiti povrat uplaćenog i kako bi oni svojim daljnjim aktivnostima pridonijeli ukupnom otočnom održivom razvitku, a sve na tragu već sklopljenih nagodbi s velikim kupcima.
Kupcima koji su zemljište kupili u postupku javnog natječaja, a koje je utvrđeno kao građevinsko, pružati punu logističku potporu u izdavanju tabularne isprave od Republike Hrvatske, tim više što i nadalje ne postoji obaveza povrata primljenih sredstava Republici Hrvatskoj.
Otočnim kupcima koji su zemljište kupili u postupku po povoljnim uvjetima pružiti punu logističku potporu za ostvarenje njihovog vlasničkog prava koristeći za to, uz njihovu aktivnost, sve otvorene zakonske mogućnosti.
Operativno realizirati sporazum sklopljen s Dubrovačkom biskupijom u pogledu vlasničkih odnosa na pojedinom, naročito izgrađenom i prodanom zemljištu, zalažući se za upravnu nagodbu u postupcima naknade za oduzetu imovinu, kojom bi bili uvaženi i interesi Općine Mljet, odnosno ukoliko to nije moguće formalno se, svim sredstvima protiviti naknadi, naročito naturalnom povratu.
h) U razrješenju ostalih vlasničkih odnosa s RH postupati na način da se što više građevinskog zemljišta, a unutar važećih zakonskih propisa, bez naknade prenese u vlasništvo Općine Mljet, sve s ciljem ukupnog otočnog razvitka, zadržavanja života na otoku i osiguranja funkcioniranja Općine i njenih trgovačkih društava.
i) Nastaviti raditi na izradi i provođenju realnih dugoročnih i srednjoročnih planova poslovanja osiguravajući  financijsku  konsolidaciju Općine, uključujući i druge subjekte u njezinom (su)vlasništvu, a kako bi se omogućilo kvalitetno obavljanje zadaća iz dodijeljene nadležnosti od kojih ovisi ukupni, održivi otočni razvitak.
Sklopljeni predugovor o  prodaji poslovnih udjela u trgovačkim društvima u vlasništvu bivše Općine Dubrovnik sklopljen s Gradom Dubrovnikom konačno okončati sklapanjem preostalog ugovora za Vodovod Dubrovnik d.o.o., a kako bi se realizirala i preostala financijska sredstva nužna za daljnje održivo funkcioniranje.
j) Intenzivno raditi na realizaciji svih kapitalnih projekata u toku i pripremi, surađujući sa svim uključenim subjektima, a naročito na projektima javne vodoopskrbe, javne odvodnje i izgradnje i rekonstrukcije javnih prometnica, te ukupne društvene i javne infrastrukture.
k) Pronaći realnu mogućnost financiranja izgradnje dječjeg vrtića, polazeći od visoke razine pripremljenosti projekta (ishođena građevinska dozvola), kandidirajući ga iz dostupnih potencijalnih sredstava gdje je moguće ostvariti dostatno sufinanciranje.
l) U oblasti prostorno-planske dokumentacije pokušati kroz prostorne planove svih razina postići rješenja koja će omogućiti ukupni održivi razvitak otoka pomirujući zaštitu okoliša i prirode s podizanjem kvalitete otočnog življenja postižući paralelno i moguće razrješenje imovinsko – pravnih odnosa i ispunjavanje preuzetih obaveza, posebno se kadrovski osposobiti za provođenje odredbi novog Zakona o prostornom uređenju i novog Zakona o gradnji temeljem kojih se prostorni planovi i odobrenja za gradnju donose kroz ISPU;
m) Gospodariti imovinom u (potencijalnom) vlasništvu Općine na svrhovit način, bilo da se ona proda i dobivena sredstva iskoriste za održivi razvitak, bilo da je se privede korisnoj namjeni i stavi u punu funkciju;

n) Pripremati projekte unutar ukupnog održivog otočnog razvitka, u skladu s Planom razvoja Općine Mljet do 2027. godine,, te ih kandidirati prema višim razinama proračuna i fondovima EU koristeći pri tom pozitivan učinak (sinergiju) postojanje NP-a Mljet na svom području;
o) Pristupiti izradi i donošenju Plana razvoja Općine Mljet za naredno plansko razdoblje.

p) Završiti do kraja 2026. godine izradu i donošenje ID PPUO Mljet uz paralelnu digitalnu transformaciju u skladu s meritornom odlukom i ugovorom o financiranju;

q) Utjecati na ažuriranje aktivnosti u postupku izrade i donošenja PP NP Mljet koji je u toku;

r) Nakon što je donesen UPU GZ Žukovac u potpunosti aktivirati ovu gospodarsku zonu, prvenstveno izgradnjom nužno potrebne komunalne infrastrukture i realizacijom projekta izgradnje vatrogasnog doma u visokoj fazi gotovosti pripreme;

s) Prema iskazanim interesima pristupiti realizaciji programa poticane stanogradnje i programa priuštivog stanovanja u skladu s već započetim aktivnostima, posebno polazeći od točke f) i g) ovih zaključaka i smjernica;
t) Prema iskazanim interesima pristupiti prenamjeni šume i šumskog zemljišta u poljoprivredno zemljište radi davanja prenamijenjenog zemljišta u dugoročni najam i korištenje u skladu s već započetim aktivnostima i
u) Polazeći od raspoloživih kadrovskih, tehnoloških i financijskih kapaciteta pokušati u najvećoj mogućoj mjeri ispuniti naloge i preporuke Državnog ureda za reviziju (učinkovitost upravljanja komunalnom infrastrukturom i financijska revizija) i naloge i preporuke Ministarstva pravosuđa, uprave i digitalne transformacije.

